Just ja Toomas Verrev küsib Max Kaur vastab.    Elu liigub siin maal omasoodu. Inimesed armastavad, surevad ja sõidavad autodega ning tänavalambid. Kõik nagu klapiks ja oleks nagu omal kohal. Õnneks kõik nii ei arva! Üheks selliseks inimeseks on ka salapärane Max Kaur, üks on võtnud oma südameasjaks kasiinode vastu võidelda.  Tal oli muide 9.detsembril sünnipäev, nii et saime temaga kokku ja ajasime paar sõna juttu.    Valdad eesti keelt väga hästi. Kuidas see sul õnnestub? Olen uhke et olen eestlane. Minus voolab küll ka kreeka, juudi, ukraina verd. Arvan, et olen eurooplane ja eestlane natsiooni mõistes. Nagu ameeriklane USAs või prantslane Prantsusmaal. See oleks vist meie riigi õige rahvastikumudel tulevikuks. Olen uhke meie kodumaa üle.  Oled galantne härrasmees, kas vastab tõele, et  peibutasid isegi Anu Saagimit roosisülemiga.  Mulle meeldivad julget, ilusad, seksikad, targad ja tegusad eesti daamid! Nagu on Anu Saagim või Vilja Savisaar, Kristiina Ojuland või Erika Salumäe, Kristina Smigun või Tiina Mõis, Eve Kivi või Evelin Ilves. Just need Eesti daamid jäävad objektiivselt oma tegudega ajalukku.    Kasutad tihti sõna daam, oskad öelda, mida see sinu jaoks tähendab?  Naine, see oleks nagu rohkem soomääratlus. Daam, see räägib rohkem. See eeldab  kasvatust, haritust, suhtluskunsti…    Millega sa praegu tegeled üldse? Igapäevaelus olen Majanduse ja Juhtimise Instituudi arendusprorektor. Peale pikka partei ja omavalitsuse kogemust nii erakonna büroos, pealinna linnavalitsuses kui ka abilinnapeana transiidipealinnas, tekkis võimalus siirduda erasektorisse. Peale konsulteerimist võitluskaaslaste ja sõpradega, sealhulgas kooli direktori Märt Sultsi ja PR professori Linnar Priimägiga, võtsin 2006 aastal huvitava ettepaneku  vastu.    Miks sa murrad kasiinodega piike? Kas sellel on äkki isiklikud põhjused? On isiklikud põhjused. Armin Karu kasiino pärast tapetud ohvitser Lauri lapsed ei lase magada. Kahjuks see on vist ainult minule isiklik, paljudele ei lähe see üldse korda.    Kas sa arvad, et abi oleks näiteks sellest, kui kasiinod viidaks pealinnast välja nagu seda on plaanis teha Ukrainas? Kindlasti oleks see üks võtetest. Viitan ainult, et ilmselt ei saa paljud  eesti inimesed kasiinonduse osas siiski täpselt aru toimuvast. Vaatame Riigikontrolli akti aastast 2005. "Seda, kas mänge korraldatakse ausalt, s.t kas mängijaid ei peteta, pole seni üldjuhul kontrollitud, sest riik pole selles osas omapoolseid, hasartmänguseaduses nimetatud nõudeid kehtestanud." Uskumatu!  Veel enam rahandusministri vastusest Riigikontrollile nähtub, et ministeerium ei pea vajalikuks kehtestada reegleid, mille järgi oleks hasartmängudes osalejail võimalik ligikaudugi hinnata oma  võiduvõimalusi ning Maksu- ja Tolliametil mängukorraldaja tulusid.    Sinu poolt juhitav kasiinovastane tegevus saab aastaseks. Kaugel omadega oled? Novembri alguses sai jah aasta kasiinoäri piiramise ja kontrolli alla võtmise ideest. Seda on asunud toetama nii vasakpoolsed kui parempoolsed, nii noored kui vanad, kõik inimesed olenemata rahvusest ning usust. Kasiinode vastu on vapralt välja astunud Haapsalu, Pärnu ja Võru omavalitsused ning sealsed elanikud    18.juulil  toimus Tallinnas esimene kasiinovastane meeleavaldus Eestis ja Euroopa Liidus üldse. Meeleavaldusel tehti ettepanek kuulutada 18.juuli kasiinovastaseks päevaks. 16.oktoobril toimus Tallinnas Lasnamäel teine suur kasiinovastaste meeleavaldus. 27.oktoobril Tallinna kesklinnas jagasid noored kasiinovastased suurkasiino sünnipäevaärituse ajal kasiinovastast sümboolikat sõnumiga, et kasiinod kaoksid koolide ja elamute vahetust lähedusest.    Enne esimest adventi õnnestus mul kohtuda Rooma Paavsti  esindajaga Eestis kardinal Philippe Jourdan´iga,. Tutvustasin ka talle kasiinovastaste liikumise eesmärke Eestis ning Euroopa Liidus, mis põhiosas langevad kokku ka kristliku maailmavaatega. Vatikani esindajaga leidsime, et on põhjust teha koostööd. Jutuks tuli ka murettekitav asjaolu, et kõrget eesti kirikutegelased on seotud kasiinoäriga. Muideks, Philippe Jean-Charles Jourdan on huvitav isik. Ta kuulub alates 1980. aastast Opus Dei personaalprealtuuri. Selle organisatsiooni tegevust on põhjalikult valgustanud  Dan Browni oma romaanis da Vinci Kood .    Kuid kasiinoäri reformeerimise teema on tõsine ja keeruline. Poliitikud ja ametnikud ei suuda alati olla kahjuks usaldusväärseteks partneriteks meie liikumisele oma liigse korrumpeerumise ja muude huvide tõttu. Leian, et just kirik on üle sajandite, ajal kui võim ei suutnud asju lahendada ja kontrollida, edukalt kaasarääkinud ning aidanud lahendada ühiskonna arengu keerdkäike. On teada, et kirik suhtub äärmisel kriitiliselt kasiinoärisse ja seda  ümbritsevasse kriminogeensusesse.    Meile teeb muret ka asjaolu, et kõrget eesti tippkirikutegelased on seotud kasiinoäriga. See on uskumatu! Aial kui iga aus kodanik ja kristlane on huvitatud, et oleks võimalikult vähe kasiinosõltlasi ja kasiinosid. Allutades kasiino ühiskondlikule huvile, on meil lootust, et me suudame seda protsessi kontrollida.    Kas kasiinod on oma olemuselt halvad või on viga süsteemis?  Nad olemuselt halvad nagu narkootikumid, alkohol või tubakas.  Kahjuks on nii, et meie võimuses on eeskätt piirata seda kahjuliku mõju, mida nad avaldavad.  Siin juures hea eeskuju kasiinovõitluses on Pärnu linnapea minu hea erakonnakaaslane Mart Viisitamm. Kes printsipealselt keelab uute kasiinode avamise suvepealinnas, olukorras kus seadus on kasiinode pool.  Samas on viga ka süsteemis. Riigikontroll on juhtinud tähelepanu , et täna pole Eesti riigis võimalik keelata hasartmängude korraldamise tegevusloa andmist äriühingule, mille omanike ja raha päritolu  kohta ei õnnestu loa andjal usaldusväärseid andmeid saada. Pole kindlaks määratud mänguautomaadil korraldatava õnnemängu võidusumma osakaalu kõigist tehtud panustest. Samuti pole olemas nõudeid hasartmängukohas kasutatavale mänguinventarile ja ega kehtestatud mängureeglitele, sh kasutatavale mängusüsteemile. Seega eesti kasiinos teeb omanik kasiinokülastajaga seda, mis tal parasjagu pähe tuleb !    Kuidas sa kommenteeriksid lihtrahva seas levivat sentensi: "Bordellid võtavad raha, kasiinod annavad raha"? "Mis raha ," hüüdis selle peale Olympic Casino manager, " meil on meelelahutusasutus, meie raha ei anna!" Lugege Eesti seadusi , ütleks seepeale veel naiivsetele kasiinokülastajatele. Eesti kasiinod ei pea teile üldse midagi maksma. Neil on õigus teilt kõik võtta ja alati.    Armin Karu otsib endale telesaate vahendusel mantlipärijat. Kas sul ei tekkinud plaani minna sinna saatesse ja proovida muuta süsteemi seestpoolt nagu komsomoliliidrid omal ajal Eestis tegid? Oo õudust. Eesti on väga väike. Kõik tunnevad kõiki. Sealhulgas sellist tegelast nagu Armin Karu. Ja just seepärast eesti ärieliit ei vali Karu mitte ühegi soliidse ühiskondliku äriorganisatsiooni juhtkonda, kuigi Armin kogu aeg üritab….  Armin Karu poolt juhitavaid asutusi ei saa seest poolt muuta, nad on seesmiselt täielikult pehkinud ja mädad, puutud teist , kukub teine sulle terve täiega pähe.    Hasartmängu maksust elavad paljud kultuuriinimesed. Kui kasiinosid ei oleks, siis mis nendest saaks? Teate, sellest küsimuses enese tekstist vastab vastu see ebaeetilisus, millega õnnetud Eesti kultuuritegelased on seostatud. Mitte iga raha ei saa vastu võtta. Ja on eriti julm, et Eesti kultuuritegelastele visatakse tükike kasiinoraha nagu kont koerale.  See olukord võis olla veel talutav aastaid tagasi. Enam mitte. Lõpetage irvitamine Eesti kultuuri üle! Raha tuleb anda kultuuriministeeriumi eelarvest. Raha on ju.    Kodulähedased kasiinod on head selleks, et õhtul enne koju jõudmist viimane naps teha. Kuidas peaksid aga linnakodanikud käituma, kui enam kodu lähedal kasiinosid ei oleks? Kuulsin jah, kuidas koolide "suured" abituriendid vaheajal käivad kasiinodes suitsu ostmas ja kohvi joomas. Teate turumajandusel on see eelis, et tühja kohta ta ei salli. Ilmselt avatakse siis kasiino asemel kohvik.    Sa mitte ainult ei räägi vaid ka teed, näiteks aitad hätta sattunud kasiinosõltlasi kasvõi rahaliselt. Kas sul ei teki tunnet, et tegelikult on inimesed selles ise süüdi? Jah, aitasin ühte ministeeriumi ametniku pisikese summaga. See oli erand. Mehele oli saatuslikuks saanud Armin Karu kasiino, kus mees paljaks tehti. Siiski oli minupoolne abi erand, teen annetusi Tallinna Lastehaiglale.  Mis puutub süüdi olekusse, siis kindlasti on ka inimesi , kes ise süüdi on. Paljudel on tegemist aga sõltuvushaigusega. Eesti kasiinod on siin aga tõeliselt saatuslikud, sest Euroopa kasiinodes tuleb 96-97%  mängijate poolt kasiinosse toodud rahast neile tagasi maksta. Eelpool juba seletasin, et eesti kasiinodel pole kohustust mängijatele üldse midagi maksta.    Mida sa arvad, millal ja kas sa võidad sõja kasiinode vastu? Kui Eesti on demokraatlik ja tsiviliseeritud ühiskond, siis võidame niikuinii! Ohvitser Lauri lapsed peavad jääma viimasteks ohvriteks. Positiivne on asjaolu, et Kasiinovastaste mõtteviisiga on täna liitunud ka ekspeaminister ja IRL esimees Mart Laar, kes nõuab  kasiinode arvu vähendamist kaks korda. Rahandusminister ja sotsiaal- demokraatide liider Ivari Padar tänas oma pöördumises kasiinovastaseid hasartmängutemaatika jõulise tõstatamise eest ja lubas et uus hasartmänguseadus võetakse vastu 2008 aastal.    Üks imelik küsimus ka siia lõppu: mida sa teeksid, kui ärkaksid homme hommikul Las Vegase linnapeana? Hea küsimus. Saaksin hakkama! Sest maailma kasiinopealinnas on kõik korras, seal on turvaline ning kasiinode tegevus läbipaistev,  eeskätt tarbija huvides. Ja mis kõige tähtsam - kõik on riigi, osariigi , omavalitsuse ning ühiskonna kontrolli all! Kunagi tegi tuntud kultuurtegelane hea ettepaneku teha Aegna saarest või Naissaarest suur kultuuri - ja meelelahutuskeskuseks Euroopas, hea meelega oleks ka selle saare kuberner!    Loodan, et 2008. aastal Riigikogus vastuvõetav hasartmänguseadus on tõsiseltvõetav. See võiks olla tõsine samm, millega kasiinoäri levikut Eestis tuleks piirata ning muuta läbipaistvamaks ja  turvalisemaks. Ja siis läheme edasi…!    Igal juhul soovime sulle edu, Max!